Nelson Mandelabaai se damvlakke laagste in 8 jaar | News24
Nelson Mandelabaai se damvlakke laagste in 8 jaar
Die watervlakke van die Nelson Mandelabaai-metro se damme is op 26,94% die laagste in agt jaar. Foto: Argief
DIE damme waaruit die Nelson Mandelabaai-metro sy water kry se vlakke is die laagste in agt jaar.
Luidens ’n verklaring wat verlede week Woensdag deur die metro uitgereik is, staan die metro se damvlakke tans op 26,94% in vergelyking met die 31% wat in 2010 opgeteken is.
Daar word ook weer ’n beroep op inwoners gedoen om water so ver moontlik te bespaar en slegs 60 liter per persoon per dag te gebruik.
“Hoewel die metro alle pogings aanwend om waterverlies- en verbruik te verminder, help dit geensins dat reën skaars is nie,” lui die verklaring.
“Die burgemeester het die metro verlede jaar tot ’n rampgebied verklaar in terme van die watersituasie. Strenger maatreëls is in plek gestel, miljoene is bestee om die waterverspreidinginfrastruktuur te verbeter en lekkasies toe te stop en meer loodgieters is aangestel.
“Die metro is ook tans besig met waterbesparingsveldtogte waar skole, sakeondernemings en kerke die fokusgebiede is,” lui die verklaring voorts.
Volgens die verklaring het die metro ook tydens die huidige somerseisoen besluit om ’n paar openbare swembaddens te sluit.
Die burgemeester van die metro, Athol Trollip, het selfs laat verlede jaar ’n boorgat by die Motherwell-begraafplaas geopen waar mense en veral ondernemings wat met water verband hou, toegelaat word om water gratis te neem.
“Die direktoraat vir infrastruktuur en ingenieurswese het ook ’n besluit geneem om motorwasondernemings in minder bevoorregte gebiede te help deur boorgatwater na hul ondernemings te neem sodat die druk op drinkwater verminder kan word.”
Die verklaring sê voorts strenger strafmaatreëls word in plek gestel vir diegene wat nie by die waterbeperkings hou nie.
’n Dringende vergadering sal ook eersdaags plaasvind om meer waterbeperkings te bespreek en in te stel.
“Die koalisieregering beskou die huidige waterkrisis in ’n baie ernstige lig en doen ’n beroep op die mense van die metro om saam te werk aan hierdie waterbesparingsdoelwit.
“Kom ons bespaar water by die huis, werk, skool, kerke en oral. ’n Maksimum van 60 liter per persoon per dag en storte wat twee minute duur, is hoe dit gedoen moet word.
“Gebruik boorgatwater vir tuinwerk en motorwas, herwin soveel as wat jy kan en installeer infrastruktuur wat sal help om water beter te benut,” sê die verklaring.
Inwoners word ook aangemoedig om lekkasies aan te meld deur 0800 205 050 te skakel.